Met die stygende aantal plaasaanvalle gee ek graag weer ’n paar veiligheidswenke vir die Bronberg-gemeenskap.
Kyk of jou honde jou kom verwelkom en kyk na hulle gedrag. Waai hulle sterte? Is hulle bang? As alles veilig lyk en jy ry die erf binne, bly in die voertuig en toets eers met jou afstandbeheer of die alarm dalk afgegaan het, voor jy parkeer.
Oorweeg ‘n ordentlike alarm-stelsel met infrarooi-strale of -ogies buite in die tuin, by vensters en deure. Die stelsel moet vir monitering aan ’n veiligheidsmaatskappy met gewapende reaksie gekoppel wees of aan ’n instansie soos plotwag en jou bure.
Vermy dit om produkte op jou eiendom te verkoop. Moenie jou werkers op die perseel lone betaal nie. Betaal hulle opgemaakte lone binne-in die bank waar jy geld getrek het of betaal dit elektronies in hulle eie rekeninge in. Wanneer jou werkers wil geld leen, moenie dit dadelik gee nie. Sê vir hulle jy het nie geld op die plaas nie; sodra jy terugkom van die dorp af sal jy kan help.
Ken al jou honde se persoonlikhede en temperamente. Jy kan die buite honde dophou en maklik aflei wat aangaan. Ken die hond die aanvaller, het hy gif ingekry, is hy beseer, is hy bevrees, ens.